17. sednica Odbora za zaštitu životne sredine

Predsednik Odbora za zaštitu životne sredine, dr Branislav Blažić, zakazao je 17. sednicu Odbora za četvrtak, 1. oktobar 2015. godine, sa početkom u 11h. Sednica je održana u Domu Narodne skupštine u prisustvu 10 članova Odbora, pored kojih su tu još bili i predstavnici Ministarstva poljoprivrede i zaštite životne sredine - Slobodan Erdeljan, Mladen Mladenović, Aleksandra Došlić i Slavica Stojanović, koji su obrazlagali Predloge zakona sa Dnevnog reda, zatim Dragana Milovanović iz Republičke direkcije za vode, Marina Ćojbašić iz Agencije za jonizujuća zraečnja i nuklearnu sigurnost Srbije, Vedrana Ilić, kao gosti predstavnici organizacija civilnog društva - u ime Zelene stolice, Tamara Jovanović iz Centra modernih veština i Milena Babić iz organizacije Agenda 21.

Dnevni red sednice je bio sledeći:

* Razmatranje Predloga zakona o nacionalnim parkovima, koji je podnela Vlada, u načelu;
* Razmatranje Predloga zakona o potvrđivanju Protokola o sprečavanju zagađenja voda preuzrokovanog plovidbom uz Okvirni sporazum o slivu reke Save, koji je podnela Vlada;
* Razmatranje Predloga zakona o potvrđivanju Sporazuma između Vlade Mađarske i Vlade Republike Srbije o pravovremenoj razmeni informacija u slučaju radiološke opasnosti, koji je podnela Vlada;
* Razno.

Niko od članova Odbora nije imao predlog za izmene i dopune Dnevnog reda i on je izglasan, kao i zapisnici sa 15. i 16. sednice Odbora.

Zasedanje Odbora je počelo izvinjenjem zbog ponovnom odsustvu, tj. otkazivanja dolaska ministarke dr Snežane Bogosavljević Bošković, koja se zbog obaveza u Vladi nije pojavila na sednici iako je bilo najavljeno da će doći i sama obrazložiti Predlog zakona o nacionalnim parkovima. Umesto nje, Predlog zakona o nacionalnim parkovima je obrazložio vd. pomoćnik ministra u Sektoru za pravne i normativne poslove, Mladen Mladenović, istakavši značaj Zakona čiji je predlog već godinu dana u skupštinskoj proceduri, od 14. septembra 2014. godine. Zakonom se pre svega uređuju ciljevi, vrednosti površina, granice, režimi zaštite, upravljanja i održivo korišćenje nacionalnih parkova, u koje spadaju Fruška gora, Đerdap, Tara, Kopaonik i Šar planina Budući da je od 2009. van snage tadašnji Zakon o nacionalnim parkovima (iz 1993.) donošenjem Zakona o zaštiti prirode, potreba za zakonskom regulativom je nesporna (osim odredaba čalnova 6. i 7.), i više puta je naglašeno da se ovaj Predlog zakona radi od 2010. U međuvremenu je oblast nacionalnih parkova bila uređena uglavnom Zakonom o zaštiti prirode, Uredbom o režimima zaštite i Odlukama o usklađivanju poslovanja sa Zakonom o javnim preduzećima, za svaki nacionalni park pojedinačno. S obzirom na važnosti i vrednost zaštićenih prirodnih dobara, Ministarstvo poljoprivrede i zaštite životne sredine je sa Vladom RS pokušalo da na jedan celovit način uredi zakonski okvir koji će u punoj meri omogućiti funkcionalnije i uspešnije prepoznavanje, identifikaciju i održivo korišćenje resursa, kao i širenje svesti o javnom interesu i zaštiti prirode u RS. Sastavni deo Zakona u prilogu čine grafički i tekstualni prikazi granica nacionalnih parkova, naziva i okvirnih granica prostornih jedinica utvrđenih nivoa zaštite prvog, drugog i trećeg stepena, i zaštitnih zona. Zakonom je utvrđeno da su upravljanje nacionalnim parkom i zaštitnom delatnošću poslovi od opšteg interesa, a da se plan upravljanja donosi i sprovodi u periodu od 10 godina. Takođe, uređuje rad stručnih tela i radnih grupa zaduženih za zaštitu prirode, analizu i pripremu projekata, kao i godišnje izveštavanje Vladi u predviđenom roku (do 31. marta tekuće godie za prethodnu godinu). U radnoj grupi za izradu Nacrta zakona učestvovali su i predstavnici Pokrajinskog sekretarijata za urbanizam, graditeljstvo i zaštitu životne sredine, Zavoda za zaštitu prirode Srbije, Pokrajinskog zavoda za zaštitu prirode i Kancelarije za Kosovo i Metohiju.

Aleksandra Došlić je, kao načelnica Odeljenja za zaštitna područja i ekološku mrežu u Ministarstvu, prezentovala sam Predlog zakona od VI poglavlja, prelazeći član po član i naglašavajući posebno one članove koji donose neki novitet. Ona je istakla da ovaj Predlog zakona ne proglašava nacionalne parkove već ustanovljava granice i režime njihove zaštite. Utvrđuju se okviri lokacija, upravljačka tela, saveti i nadležnost lokalne samouprave.

Nakon izlaganja predstavnika Ministarstva, predsednik Odbora, gospodin Blažić izneo je koncepcijske zamerke povodom Predloga zakona, istakavši da je neadekvatno raspravljati o lex specialisu kada Zakon o zaštiti prirode treba da uđe u skupštinsku proceduru za mesec dana, a takođe je naglasio i nedostatak skupštinske javne rasprave po pitanju ovog Predloga zakona, uz dodatni komentar da nam je potrebno regulisanje pitanja zaštite više nego pitanja korišćenja i upravljanja nacionalnim parkovima. Aleksandra Došlić je objasnila da se mnoga pitanja, koja nisu sadržinski obrađena Zakonom, regulišu Planom upravljanja koji donosi Vlada uz saglasnost nadležnih organa.

Za diskusiju se prva javila poslanica LSV-a, Nada Lazić, koja je prvo iznela kritiku povodom otsustva ministarke, a zatim načelne zamerke zbog preorijentacije sa posebnih zakona za svaki nacionalni park na ovaj jedan Zakon, kao i pitanja nadležnosti i inspekcijskog nadzora, koji se ukida na pokrajinskom nivou i predaje u ruke Ministarstvu. Zatim, postavila je pitanje finansiranja koje je ostavljeno u nadležnosti upravljaču, što je u direktnom sukobu sa funkcijom zaštite prirode i staništa. Finansiranje mora da bude budžetski namenjeno zaštiti. Takođe je finansiranje stručnog saveta ostavljeno nedefinisano, a predlog je da bi trebalo da bude volontersko zbog onemogućavanja zloupotreba, što je potom Aleksandra Došlić potvrdila kao nameru predlagača Zakona.

Slavica Stojanović je razjasnila da je Zakonom o zaštiti prirode regulisana nadležnost Pokrajine što se tiče inspekcijskog nadzora, dok je Ustavni sud doneo odluku da Pokrajina ne može osnivati javna preduzeća za teritoriju nacionalnih parkova, iako usklađivanje poslovanja između janih preduzeća svakako postoji.

Poslanik SNS-a, Dragan Šormaz je istakao kako je neozbiljno pozivanje predlagača Zakona na usklađenost sa budućim Zakonom o zaštiti prirode, jer on tek treba da bude donet, a zatim je obratio pažnju na pitanje granica i proširenja nacionalnih parkova koje ovaj Predlog definiše, a posebno se odnosi na Taru, čija se površina proširuje za dodatnih 6.000ha privatnog vlasništva, bez ikakvih obrazloženja, a postavlja se pitanje kako će ti vlasnici upravljati svojim dobrima u toj situaciji. On je predložio da Odbor podnese amandman da se granice vrate na prethodne dok se ne utvrde razlozi za promenu granica Nacionalnog parka Tare. Aleksandra Došlić je obrazložila da je u pitanju teritorija staništa Pančićeve omorike kao endemske vrste koja bi ovim pomeranjem granice bila zaštićena.

Reč je uzela i Ivana Stojiljković, poslanica SNS-a, koja je tražila objašnjenje stava da upravljač može da donosi odluke po pitanju saobraćaja i izmena njegovih tokova na teritoriji nacionalnog parka. Odogvor je bio da upravljač ne može da odnosi odluke o zabrani saobračaja ali može da uputi predloge nadležnim javnim preduzećima.

Dr Gordana Zorić (SNS) je postavila pitanje stručnosti kadrova koji dolaze u obzir za upravljačke pozicije, ističući da na čelu organa upravljanja mora da bude odgovarajući stručnjak adekvatnog obrazovnog profila. Slavica Stojanović je odgovorila da Zakon o javnim preduzećima predviđa sve kriterijume za izbor direktora, koji su određeni statutima javnih preduzeća a Vlada daje saglasnost.

Mladen Lukić (SNS) se javio da razjasni nedoumice oko teritorija i granica oblasti katastarske opštine Zaovine o kojoj je prethodno bilo reči, koji bi na isti način imao režim zaštite bez obzira da li spada pod nacionalni park ili predeo izuzetnih odlika, kako je do sada bio klasifikovan. Sledeće pitanje je bilo vezano za teritoriju koja je vraćena SPC-u (1.000ha), da li spada pod upravljanje šumama nacionalnog parka. Aleksandra Došlić je odgovorila da je došlo do problema vraćanjem teritorija crkvi, koji novi Zakon rešava tako što definiše da nacionalni park upravlja svim šumama na teritoriji.

Pomoćnik ministra Slobodan Erdeljan se javio za reč da da nekoliko objašnjenja. Naglasio je da je vodio nekoliko javnih rasprava o predloženom zakonu. Objasnio je da za predeo Zaovina postoji opšta saglasnost svih zainteresovanih strana da mora da bude zaštićen.

Dragan Šormaz je ponovio svoju zabrinutost oko brige vlasnika zemljišta da će im neka prava biti uskraćena izmenama u ovom Zakonu. Aleksandra Došlić je odgovorila da je cilj osnivanja Saveta korisnika nacionalnog parka regulisanje baš tog odnosa u zaštićenim područjima.

Mladen Lukić je pitao kako lokalnu samoupravau usmeriti da namenska sredstva potroši baš u nacionalnim parkovima. Odgovor je da su do sada sredstva isključivo išla za namenu zaštite nacionalnim parkovima direktno, odnosno javnom preduzeću koje upravlja parkom. To nije ukinuto ovim Zakonom. Da bi lokalne samouprave mogle da imaju koristi od toga što je na njihovoj teritoriji nacionalni park, aktom Vlade se utvrđuju mere u skladu sa Planom upravljanja za namenske transfere jedinicama lokalne samouprave.

"To neće biti nikada, u skladu sa iskustvom...", rekao je Blažić, zaključujući raspravu, predlažući Odboru da predloži Narodnoj skuštini da prihvati ovaj Predlog zakona u načelu. Glasanje je zaključeno prihvatanjem predloga sa 7 glasova za.

Druga tačka Dnevnog reda je počela predstavljanjem Predloga zakona o potvrđivanju Protokola o sprečavanju zagađenja voda preuzrokovanog plovidbom uz Okvirni sporazum o slivu reke Save, koji se nalazi u skupštinskoj proceduri od 14. avgusta 2015. Okvirni sporazum je potpisan od strane savskih država još 3. decembra 2012. godine, a obezbeđuje principe i mehanizme za regionalnu saradnju u slivu reke Save. Stupio je na snagu 29.12.2014. Protokol je potpisan 2009. godine, do sada su ga ratifikovale BiH i Hrvatska, a u Srbiji i Sloveniji je proces u toku. Protokol ima za cilj smanjenje i prevenciju zagađenja sa plovila, utvrđivanje tehničkih zahteva za luke, praćenje i zaštitu kvaliteta vode, itd.

Nada Lazić se osvrnula na ozbiljne obaveze koje se protokolom prihvataju a pitanje je da li ćemo moći da ih ispunimo. Dragana Milovanović iz Republičke direkcije za vode je odgovorila da strategija razvoja vodnog saobraćaja planira da osposobi stanice Šabac i Sremaska Mitrovica za prihvat otpada, a trenutno se rade i planska dokumenta koja bi dovela do osposobljavanja luka da funkcionišu u skladu sa Protokolom. Protokol stupa na snagu posle poslednje ratifikacije (Slovenija), uz predviđeni rok od 5 godina za države da se usklade sa zahtevima koji su pred njih postavljeni, uključujući i pitanje monitoringa.

Predlog zakona je stavljen na glasanje i usvojen posle 3. tačke dnevnog reda jer je tehnika zakazala u momentu glasanja.

Za treću tačku dnevnog reda, objašnjenje je ponovo dao predstavnik Ministarstva Mladen Mladenović. U pitanju je još jedan od Zakona koji su već u skupštinskoj proceduri. Odnosi se na Sporazum koji je potpisan 1, jula 2014, u Beogradu, a koji se bavi pitanjima od značaja za saradnju u oblasti radijacione i nuklearne sigurnosti, za međusobno blagovremeno obaveštavanje u slučaju radiološke opasnosti radi zaštite stanovništva i životne sredine država ugovornih strana, uz konkretizaciju saradnje nadležnih organa. Najvažniji ciljevi sporazuma su zaštita stanovništva i životne sredine, pravovremena razmena informacija i iskustava u oblasti nuklearne i radijacione sigurnosti, preduzimanje odgovarajućih mera zaštite, težnja da međudržavna saradnja iz ove oblasti dobije pravni okvir i da se stvore uslovi za saradnju nadležnih organa dve zemlje, da se značajne informacije u slučaju radiološke opasnosti obezbede kako bi se izbegle prekogranične posledice ili bile što manje, i kako bi se preduzele odgovarajuće mere, kao i da bi se prihvatili zaključci Konferencije o bezbednsti i saradnji u Evropi i zahtevi koji proizlaze iz Konvencije o ranom obaveštavanju o nuklearnim nesrećama, iz 1986. godine, i Konvencije o pomoći u slučaju nuklearnih nesreća i radiološke opasnosti, kao i dela zahteva Međunarodne agencije za atomsku energiju i zahteva EU.

Niko od članova Odbora nije želeo reč, pa se Odboru obratila Milena Babić kao gošća u ime Zelene stolice, postavljajući pitanje kakvo je informisanje građana i da li je usklađeno sa Arhuskom konvencijom. Odgovor predstavnice Ministarstva je bio da je pravovremeno informisanje građana regulisano Planom postupanja u slučaju vanrednih situacija koji je upravo u proceduri.

Predsedavajući je stavio oba prethodna Predloga na glasanje i Odbor je jednoglasno izglasao i jedan i drugi.

Pod tačkom „Razno“ se niko nije javio za reč pa je rad 17. sednice bio zaključen posle približno sat i po vremena rada.